མཇལ་འཕྲད་སྐབས་སྤྱི་འཐུས་རྣམ་པས་གཙོ་བོ་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གི་དགོངས་གཞི་དང་ལམ་སྟོན་གཞིར་བཟུང་མང་གཙོའི་ཀ་བ་གསུམ་ལྡན་བོད་མིའི་སྒྲིག་འཛུགས་ཀྱི་ངོ་བོ་དང་འགན་དབང་སྐོར།རྒྱ་གར་གཞུང་མང་གཉིས་ནས་བོད་མིའི་དཀའ་སེལ་བདེ་དོན་ཐོག་འཛམ་གླིང་ནང་འགྲན་ཟླ་མེད་པའི་རོགས་རམ་གནང་བཞིན་ཡོད་པ་དང་།ལྷག་པར་ཀར་ན་ཌ་ཀ་མངའ་སྡེའི་གཞུང་མང་གཉིས་ནི་བོད་མི་ཚོར་དམིགས་བསལ་བཀའ་དྲིན་ཆེན་པོ་ཡིན་པར་བརྟེན།ཀར་ན་ཌ་ཀའི་གཞུང་མང་གཉིས་ལ་ཐུགས་རྗེ་ཆེ་ཞུའི་མཛད་སྒོའི་དབུ་བཞུགས་སུ་༧གོང་ས་མཆོག་དང་།སྲིད་སྐྱོང་།ཚོགས་གཙོ་བཅས་ཆེད་ཕེབས་གནང་ཡོད་སྐོར།ད་ལྟའི་བོད་ནང་གི་ཁོར་ཡུག་དང་འགྲོ་བ་མིའི་ཐོབ་ཐང་ཐད་རྒྱ་ནག་གཞུང་ནས་ཆེས་གདུག་རྩུབ་ཅན་གྱི་སྲིད་བྱུས་ལག་བསྟར་བྱས་དང་བྱེད་བཞིན་ཡོད་སྐོར།དེ་བཞིན་བོད་མི་མང་སྤྱི་འཐུས་ལྷན་ཚོགས་ཀྱི་དོན་ཚན་ལྔ་ཅན་གྱི་ཞུ་སྐུལ་སྙན་ཞུའི་ཐོག་གང་ཐུབ་འགྲེལ་བརྗོད་ཞུས་གནང་བ་མ་ཟད།སྙན་ཞུ་དེ་ཡུལ་སྐད་ནང་ཕབ་བསྒྱུར་གྱིས་དཔོན་རིགས་རྣམས་ལ་ཕུལ་བར་ཁོང་རྣམས་དགྱེས་ཚོར་ཆེན་པོ་བྱུང་གནང་འདུག་པ་དང་།ལྷག་དོན་ཉེ་ལམ་རྒྱ་གར་མཉམ་འབྲེལ་རྒྱལ་ཚོགས་ཀྱི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་མིར་འདེམས་ཐོན་བྱུང་བར་དགའ་བསུ་དང་།འབྱུང་འགྱུར་བོད་མིའི་འགྲོ་བ་ཐོབ་ཐང་ཐད་ཤུགས་སྣོན་ཡོང་བའི་འབོད་སྐུལ་ཞུས་གནང་བར།དཔོན་རིགས་རྣམས་ནས་གང་ཐུབ་གནང་རྒྱུའི་ཞལ་བཞེས་དང་།དེ་བཞིན་ཁོང་རྣམས་ལ་བོད་མི་མང་སྤྱི་འཐུས་ལྷན་ཚོགས་ཀྱི་དྲན་རྟེན་ཕྱག་རྟགས་ཕུལ་གནང་འདུག